През Сръбско-българската война (1885), като юнкер е назначен за взводен командир в 7-и пехотен преславски полк и участва в настъплението към Пирот. След войната продължава обучението си във Военното училище и на 27 април 1887 г. завършва и е произведен в чин подпоручик и зачислен в артилерията. На 18 май 1890 г. е произведен в чин поручик, а на 2 август 1894 г. в чин капитан. През 1900 г. е назначен за командир на батарея в 4-ти артилерийски полк, на 2 август 1903 г. е произведен в чин майор, а от 1908 г. е подполковник. През следващата година е назначен за началник на отдел в 5-и артилерийски полк, а през 1911 г. е командир на отделение в 4-ти артилерийски полк.